एक कॉल पर डिलीवरी, मैतेई बोले-पहाड़ों को कुकी ने ड्रग्स का अड्डा बनाया
Myanmar-Manipur Border Drug Smuggling Business. Information about Brown Sugar Powder pricing and situation यह बातचीत मेरे और कैब ड्राइवर के बीच हुई। शाम के करीब 5 बज रहे थे। ड्राइवर ने कहा, आप कैश दे दो। मैं 10 मिनट में इंतजाम कर दूंगा।
जगह: मणिपुर की राजधानी इंफाल का बाबूपारा इलाका।
तारीख: 4 मई 2023, शाम के 5 बजे।
सवाल: भैया, ड्रग्स मिलेगी?
कैब ड्राइवर: हां, मिल जाएगा।
सवाल: इतने बवाल में ड्रग्स कैसे मिल सकती है?
कैब ड्राइवर: अब पहले जैसा नहीं है। पहले आराम से मिल जाता था, ये लोग आसपास घूमता रहता था। ज्यादातर कुकी लोग ही ड्रग्स लेकर आता है।
सवाल: कहां से लाओगे..
कैब ड्राइवर: कई लोग हैं, आप पैसे दो, ले आता हूं।
सवाल: कितने रुपए लगेंगे?
कैब ड्राइवर: 1200 रुपए में ब्राउन शुगर है, पाउडर।
सवाल: 500 रुपए में मिलेगा क्या?
कैब ड्राइवर: 500 रुपए में सिर्फ इंजेक्ट करने वाला मिलेगा। अगर धुआं लेना है, तो ज्यादा देना पड़ेगा। करीब 1000 रुपए का मिलेगा। इसमें ज्यादा खर्च है, इसलिए जिसके पास कम पैसे हैं वो इंजेक्शन में ही लेते हैं।
सवाल: फिर 1000 रुपए वाला ही ला दो, ब्राउन शुगर ही मिलेगा?
कैब ड्राइवर: हां, ब्राउन शुगर ही होगा। यहां लोकल लैंग्वेज में नामुरुम बोलते हैं।
ये बातचीत हमारे और कैब ड्राइवर के बीच हुई । हमने पूछा- ‘बाबूपारा के होटल में रुका हूं। यहां से कुछ ही दूर पुलिस हेडक्वार्टर है, DGP यहां बैठते हैं। BJP का हेड ऑफिस भी पास ही है। ऐसे इलाके में ड्रग्स लाने में कोई दिक्कत तो नहीं होगी। ड्राइवर बोला, ‘आप टेंशन मत लो। जब से कर्फ्यू लगा है, थोड़ी दिक्कत तो है, लेकिन यहां ड्रग्स की सप्लाई कभी बंद नहीं होती।’
हमने ड्राइवर को 1200 रुपए कैश दिए। उसने मुझे और मेरे साथी को होटल के सामने उतार दिया। 10 मिनट बाद कॉल कर कहा कि जो माल 1200 का मिलता था, वो अब 1400 का मिल रहा है। कर्फ्यू है, इतने का ही मिलेगा, लाऊं या नहीं? हमने कहा- ‘ले आओ।’
ड्राइवर अपने दो दोस्तों के साथ हमसे होटल के नजदीक मिला। उसने 200 रुपए और लिए और माल की डिलीवरी दे दी। डिलीवरी कार के अंदर ही दी। उसके साथ आए लोगों ने ये भी बताया कि इसे यूज कैसे करना है। हमने कहा और किस-किस चीज की डिलीवरी करते हो। बोले- ‘सब कुछ है। स्पा सेंटर भी हैं। बैकडोर से ले जाएंगे।’
मणिपुर में आग लगी है, हिंसा भड़की है, लेकिन एक मणिपुर ये भी है, जहां ड्रग्स का धंधा अब भी बिना रोक-टोक जारी है। इंफाल में इंटरनेट बंद है। होटल बंद हैं। हम जिस दिन इंफाल पहुंचे तो हमें रुकने के लिए कहीं होटल नहीं मिला।
एक बंद होटल के शटर पर हाथ मारा और आवाज लगाई तो मैनेजर बाहर आए। बड़ी रिक्वेस्ट के बाद उन्होंने रुकने की परमिशन दी। ये भी कहा कि रूम में कोई सर्विसेज नहीं मिल पाएंगीं, क्योंकि वर्कर्स घर चले गए हैं। सिर्फ बेसिक फैसिलिटीज ही अरेंज हो पाएंगीं। चार्ज भी नॉर्मल रेट से ज्यादा। सब बंद है, लेकिन इसी होटल के सामने ड्रग्स की डिलीवरी की जा रही है।
चुराचांदपुर ड्रग्स का गढ़, म्यांमार बॉर्डर से लगा है
मणिपुर के 11 जिले हिंसा से सबसे ज्यादा प्रभावित हैं। इनमें चुराचांदपुर भी है। यह 398 किमी लंबे म्यांमार बॉर्डर से सटा हुआ है। म्यांमार-मणिपुर का 90% बॉर्डर अब तक खुला है, इसलिए इसके जरिए आसानी से ड्रग्स की तस्करी हो जाती है।
भारत की कुल पॉपुलेशन में मणिपुर का हिस्सा 0.24% है, लेकिन देश के मुकाबले यहां HIV के केस 8% ज्यादा हैं। ड्रग्स एंड क्राइम्स पर यूनाइटेड नेशंस की एक रिपोर्ट के मुताबिक, मणिपुर के हर 100 लोगों में करीब 20 ड्रग यूजर्स HIV पॉजिटिव हैं। इसकी वजह इंजेक्शन से ड्रग्स लेना है।
2018 में BJP सरकार ने यहां 'वॉर ऑन ड्रग्स' नाम से कैंपेन लॉन्च किया था। पहाड़ी इलाकों में रहने वाले आदिवासियों ने इसका विरोध भी किया था। मणिपुर में हिंसा से दो महीने पहले अफीम की खेती को खत्म करने के लिए अभियान चलाया गया था। इसमें सीजन के दौरान ही अफीम की खेती नष्ट कर दी गई।
नारकोटिक्स एंड अफेयर्स ऑफ बॉडर्स के मुताबिक मणिपुर सरकार ने साल 2017 से 2023 के बीच 18,664 एकड़ इलाके में अफीम की खेती को नष्ट किया है। इससे 8,800 किलो शुद्ध हेरोइन बन सकती थी। इसकी कीमत 35,529 करोड़ रुपए होती, जो 2023-24 के मणिपुर के बजट के बराबर है। मणिपुर का बजट 35,022 करोड़ रुपए है।
सरकार के अभियान के बावजूद, इंफाल जैसे शहरों में जिस तरह से ड्रग्स मिल रही है, उसे देखकर लगता है कि इसका ज्यादा असर हुआ नहीं है।
मैतेई कम्युनिटी से आने वाले इंडिपेंडेंट MLA निशिकांत कहते हैं कि पहाड़ों पर कुकी कम्युनिटी के लोग खुले तौर पर ड्रग्स की खेती कर रहे हैं। गैरकानूनी ड्रग्स के मामले में मणिपुर बड़ा प्रोड्यूसर बन चुका है।
हिल्स एरिया में रहने वाले शेड्यूल ट्राइब्स के लोग बड़े लेवल पर अफीम की खेती कर रहे हैं। कुछ दिन पहले सरकार ने जमीनों से अतिक्रमण हटाया था। इससे अफीम की खेती भी खत्म हो सकती है, इस वजह से भी ड्रग्स कारोबार से जुड़ी गैंग्स सरकार के विरोध में हैं।
हालांकि कुकी स्टूडेंट ऑर्गेनाइजेशन यानी KSO के जनरल सेक्रेटरी डीजे हाउकिप कहते हैं, ‘ये सच है कि पहाड़ों में अफीम की खेती हो रही है, लेकिन हम उसे बंद करने के लिए कैंपेन चला रहे हैं।’
मैतेई कम्युनिटी के नेताओं का आरोप है कि कुकी गैंग्स और मिलिटेंट ग्रुप्स ड्रग्स के धंधे से कमाए पैसों से ही हथियार खरीद रहे हैं। हिंसा में इन्हीं हथियारों का इस्तेमाल किए जाने के भी आरोप लगे हैं।
पिछले 6 साल में 2500 से ज्यादा लोग ड्रग्स केस में गिरफ्तार
एंटी ड्रग यूनिट नारकोटिक्स एंड अफेयर्स ऑफ बॉर्डर (NAB) के डेटा के मुताबिक साल 2017 से 2023 के बीच मणिपुर में अफीम की खेती 15,400 एकड़ के इलाके में हुई है। जनवरी 2017 से अप्रैल 2023 के बीच 5 साल में मणिपुर पुलिस ने ड्रग्स से जुड़े मामलों में NDPS एक्ट के तहत 2518 लोगों को गिरफ्तार किया है।
मणिपुर के कई जिले ड्रग्स कार्टेल का ट्रांजिट रूट
इस इलाके को मणिपुर, म्यांमार और लाओस का ड्रग्स गोल्डन ट्राएंगल भी कहा जाता है। मणिपुर के उखरुल, सेनापति, कंगपोकपी, कामजोंग, चुराचांदपुर और तेंगनुपाल में अफीम की खेती सबसे ज्यादा होती है। ये सभी जिले पहाड़ी इलाकों में आते हैं और यहां आदिवासी समुदाय के लोग रहते हैं। अफीम के फूल से ही हेरोइन और ब्राउन शुगर जैसी ड्रग्स तैयार होती है।
यूनाइटेड नेशंस ऑफिस ऑन ड्रग एंड क्राइम (UNODC) ने जनवरी में म्यांमार में होने वाली ओपियम की खेती पर रिपोर्ट पब्लिश की थी। इसमें पता चला कि 2014 से 2020 के बीच म्यांमार में ओपियम की खेती में जो गिरावट आ रही थी, उसमें साल 2022 में काफी उछाल आया है।
फरवरी 2021 में म्यांमार की आर्मी ने लोकतांत्रिक रूप से चुनी हुई सरकार को बेदखल कर दिया और सत्ता हासिल कर ली। UN की रिपोर्ट के मुताबिक, इसी के बाद म्यांमार में अफीम की खेती को बढ़ावा मिला है।
मणिपुर हिंसा के एपिसेंटर चुराचांदपुर से सिर्फ 60 किमी दूर म्यांमार बॉर्डर है। म्यांमार का चिन राज्य मणिपुर के इस हिस्से से अपना बॉर्डर शेयर करता है। UN की रिपोर्ट के मुताबिक, इस इलाके में अफीम की खेती का घनत्व ‘बहुत ज्यादा’ है। एक वर्ग किलोमीटर के करीब 6 एकड़ इलाके में अफीम की खेती की जाती है।
मणिपुर से लगने वाले म्यांमार के 400 किमी बॉर्डर के सिर्फ 10% हिस्से पर ही फेंसिंग की गई है, ज्यादातर हिस्सा खुला है। इसलिए ना सिर्फ बॉर्डर के दोनों तरफ अफीम की खेती करना आसान है, बल्कि इसकी सप्लाई के लिए खुला रूट भी है।
यहां से कुछ ही किमी दूर ड्रग ट्रैफिकिंग का गोल्डन ट्राएंगल (स्वर्णिम त्रिभुज) आता है, जो म्यांमार, लाओस और थाइलैंड के बॉर्डर से लगता है। पॉपी की खेती से तैयार होने वाले तमाम ड्रग्स जैसे हेरोइन मणिपुर में आए दिन सीज होती रहती है।
हेरोइन बाहर से आती है, गांजा-ओपियम यहां उगाया जा रहा
एक्सपर्ट्स के मुताबिक, ओपियम और गांजा खासतौर पर मणिपुर में ही उगाया जाता है। हेरोइन की मैन्युफैक्चरिंग लोकल लेवल पर भी होती है और बॉर्डर पार से भी इसकी सप्लाई की जाती है। बाकी सभी ड्रग्स बॉर्डर के पार से ही मणिपुर लाए जाते हैं। मणिपुर से नगालैंड, असम और मेघालय जैसे पड़ोसी राज्यों में ड्रग्स पहुंचाया जाता है।
सोर्सेज के मुताबिक, मणिपुर में 10 हजार से भी ज्यादा ड्रग तस्कर बॉर्डर पार से आकर सेटल हो चुके हैं। सरकार के लिए प्लांटेशन को रोकना इसलिए भी मुश्किल है कि इसकी खेती ऐसे इलाकों में की जाती है, जहां तक पहुंचना बहुत मुश्किल होता है। किसी को खबर भी नहीं हो पाती। 2022 से सरकार ने ड्रोन के जरिए निगरानी शुरू की है, लेकिन इसका दायरा बहुत सीमित है।
BJP नेता भी बार-बार ड्रग्स नेक्सस के आरोपों से घिरे
ड्रग्स से जुड़ा 2018 का एक किस्सा जान लीजिए। मणिपुर पुलिस सेवा की अधिकारी थौनाओजम बृंदा ने 19 जून 2018 को लुहखोसेई जोउ नाम के एक हाई प्रोफाइल ड्रग माफिया को भारी मात्रा में ड्रग्स के साथ अरेस्ट किया। 13 जुलाई 2020 को बृंदा ने CM बीरेन सिंह और BJP लीडरशिप पर उस ड्रग्स माफिया को छोड़ने के लिए दबाव बनाने के आरोप लगाए। उन्होंने बाकायदा मणिपुर हाईकोर्ट में एक हलफनामा दाखिल कर ये आरोप लगाए थे।
थौनाओजम बृंदा ने बताया था कि इस माफिया के खिलाफ कार्रवाई करने से पहले ही उन्होंने CM से वॉट्सऐप कॉल करके बात की थी और उन्होंने तब इस कार्रवाई की तारीफ की थी। छापेमारी में 4.595 किलो हेरोइन पाउडर, 2,80,200 'वर्ल्ड इज योर्स' नाम की नशीली टैबलेट और 57.18 हजार रुपए बरामद किए थे।
बृंदा ने आरोप लगाया कि 14 दिसंबर 2019 को नारकोटिक्स एंड अफेयर्स ऑफ बॉर्डर ब्यूरो के पुलिस अधीक्षक ने एक मीटिंग बुलाई और मुझ पर कोर्ट से चार्जशीट वापस लेने का दबाव बनाया। इसी सुबह CM बीरेन सिंह ने मुझे और हमारे विभाग के कुछ पुलिस अधिकारियों को अपने बंगले पर बुलाया और ये कहते हुए डांटने लगे कि क्या इसलिए मैंने तुम्हें वीरता पदक दिया है।
बाद में इस केस का मुख्य आरोपी लुहखोसेई जोउ बरी हो गया। बाद में बृंदा ने यास्कुल विधानसभा सीट से जदयू के टिकट पर चुनाव लड़ा और तीसरे नंबर पर रहीं।
एक और नाम है ओकराम हेनरी सिंह। ये पूर्व मुख्यमंत्री और BJP नेता ओकराम इबोबी सिंह के भतीजे हैं। जनवरी 2013 में ड्रग्स की एक बहुत बड़ी खेप को CBI ने पकड़ा और इस केस में ओकराम हेनरी को चार्जशीट किया था।
बाद में अगस्त 2020 में ओकराम हेनरी सिंह को राममाधव की मौजूदगी में BJP में शामिल किया गया। सिर्फ BJP ही नहीं, टेररिस्ट संगठन से लिंक के आरोपी थोनाजाम श्याम कुमार सिंह भी 2017 में कांग्रेस के टिकट पर चुनाव लड़ चुके हैं।
......................................................
मणिपुर हिंसा से जुड़ी ये खबर भी पढ़िए...
पूरी कमाई टिकट में लगाकर दिल्ली आए, अब न पैसा, न घर लौटने की उम्मीद
मणिपुर में कुकी और मैतेई समुदाय के बीच 3 मई से हिंसा जारी है। इस वजह से 37,450 लोग रिलीफ कैंप में रह रहे हैं। कई ऐसे भी हैं, जो भागकर दिल्ली या दूसरे शहरों में आ गए। हम दिल्ली में एक शेल्टर होम में गए, जहां मणिपुर से आए कुकी समुदाय के लोग रह रहे हैं। उन्होंने अपनी कहानी और परेशानियां दोनों बताईं।
पूरी खबर यहां पढ़ें...
......................................................
मणिपुर से अगली एक्सक्लूसिव रिपोर्ट 9 जून, यानी शुक्रवार को...
इसमें जानिए क्या है CM एन बीरेन सिंह के 40 उग्रवादियों के एनकाउंटर वाले दावे का सच।